<classify> Akizungumza na gazeti hili jana, El Maamry ambaye aliwahi pia kuwa Mwenyekiti wa kilichokuwa Chama cha Soka Tanzania FAT, alisema kuwa kwa sasa ni bado mapema kumfuta kazi kocha huyo.Lakini hata hivyo alionesha kukerwa na kufungwa kwa timu hiyo, lakini akasema hadi sasa ni kocha huyo ambaye anajua zaidi mwelekeo wa timu.Alisema yeye kama mtaalamu wa masuala ya mpira na amewahi kuongoza soka, anafahamu umuhimu wa kocha kwa michezo iliyobakia na kuwa sio sawa kufukuzwa kama ambavyo baadhi ya wadau wa soka wanavyotaka.Kila mtu anaona kuwa sio sawa kwa timu hiyo kufululiza kufungwa na hasa ikizingatiwa kile kilichotokea Afrika Kusini katika michuano ya Cosafa na hiki cha juzi, lakini bado Watanzania hawana budi kuendelea kuwa na subira, alisema mwanasheria huyo maarufu na Mwenyekiti wa zamani wa Baraza la Michezo la Taifa BMT.Katika mchezo wao wa hivi karibuni, Taifa Stars iliambulia kipigo cha 3-0 kutoka kwa Misri katika mchezo wa kuwania kufuzu kwa fainali za Kombe la Mataifa Afrika mwaka 2017.Stars ipo katika Kundi G ikiwa na timu za Nigeria pamoja na Chad ambapo zote ni timu zenye uwezo mkubwa kisoka, huku Super Eagles ikianza kwa kuifunga Chada mabao 2-0.Wadau mbalimbali wa soka wamekuwa wakitoa mwito wa kufukuzwa kwa kocha Nooij ambaye amekuwa na matokeo mabaya tangu akamate nafasi hiyo Aprili mwaka jana kuchukua mikoba kutoka kwa Kim Paulsen wa Denmark.Kwa kipigo hicho cha Misri kilikuwa cha nne mfululizo kwa Stars chini ya kocha wake Mholanzi Nooij baada ya awali kufungwa mechi zote tatu za Kundi B katika Kombe la Cosafa mwezi uliopita. Ilifungwa bao 1-0 na Swaziland, mabao 2-0 na Madagascar na bao 1-0 na Lesotho mjini Rusternburg Afrika Kusini.Kwa kipigo hicho na cha Misri hadi sasa unakuwa mchezo wa 17 kwa Nooij tangu aanze kuinoa Taifa Stars akirithi mikoba ya Kim Poulsen. Kati ya hizo akiwa ameshinda mechi tatu tu.Awali, Rais wa Shirikisho la Mpira wa Miguu Tanzania TFF, Jamal Malinzi alimtetea kocha huyo na kutaka apewe muda zaidi ili ajipange kukinoa kikosi hicho.Lakini hata hivyo alimtaka kocha huyo kuhakikisha kuwa timu hiyo inashinda kwenye mechi zake mbili dhidi ya Uganda za kuwania kufuzu kucheza michuano ya Kombe la Afrika kwa Wachezaji wa Ndani CHAN.Mchezo wa kwanza utachezwa kesho kwenye Uwanja wa Amaan, Zanzibar dhidi ya Uganda. Katika hatua nyingine, Taifa Stars inayodhaminiwa na bia ya Kilimanjaro Premium Lager, imewasili Zanzibar jana tayari kwa maandalizi ya mchezo wa kesho dhidi ya The Cranes.Msafara wa Taifa Stars unajumuisha wachezaji 21 na benchi la ufundi saba wamefikia, na mechi hiyo itakayochezwa kuanzia saa mbili usiku ni ya kwanza kuwania kufuzu fainali za CHAN zitakazofanyika mwakani nchini Rwanda, kabla ya kurudiana wiki mbili baadae kwenye Uwanja wa Namboole jijini Kampala.Kocha Nooij amewaongeza wachezaji watano ambao hawakuwa katika kikosi kilichocheza dhidi ya Misri kutokana na wachezaji wa kimataifa wa Tanzania kutoruhusiwa kucheza mchezo huo.Walioongezwa ni Atupele Green, Hassan Isihaka, Hassan Dilunga, Rashid Mandawa na Kelvin Friday, wanaungana na Deogratias Munishi, Mwadini Ali, Shomary Kapombe, Oscar Joshua, Salum Mbonde, Aggrey Morris na Nadir Haroub.Wengine ni Jonas Mkude, Erasto Nyoni, Mwinyi Haji, Abdi Banda, Frank Domayo, Amri Kiemba, Said Ndemla, Simon Msuva, na John Bocco.Aidha, Shirikisho la Mpira wa Miguu Afrika CAF limetoa mwongozo kuwa mchezaji Mrisho Ngasa haruhusiwi kucheza CHAN kwa sababu sio mchezaji tena wa ndani, hivyo Ngasa ameondolewa kikosini.  <topic>: MICHEZO 